《春晖楼分韵得仰字》
元代·熊梦祥

行行别楚州，秋芜半苍莽。关河飏旌旗，令人心怏怏。

礼乐百年间，于焉日悽怆。历此艰危中，别郡政劳攘。

何由得清夷，复见桑麻长。故人居桃源，买舟得独往。

坐我广厦间，薄言慰遐想。维此秋方中，桂月延清赏。

连甍接层台，夜色亦萧爽。主人情更真，顿觉脱尘鞅。

吴歈侑金尊，讴歌共抵掌。欢会亦可期，乐事非勉强。

醉后下高楼，凉月犹在仰。

作者简介：南昌进贤人，字自得。号松云道人。工诗文，晓音律，画山水尤清古。以茂才荐，为白鹿书院山长，授大都路儒学提举，崇文监丞。以老疾归，放意诗酒，卜居娄江。卒年九十余。有《释乐书》。